《延卿将发濡滞吾家再同次工部草堂韵》
清代·范当世

去年五六月，张生来上都。盛言粤南帅，谋国方忧虞。

借我二三子，难可稽须臾。吾父念儿子，云此不足图。

万里耗大官，宁归饭尔粗。尔时客江浦，径反南山隅。

久之张公子，再书抵隐居。虽云蹇脩意，缓亟固已殊。

皇帝策北方，有德无征诛。戍兵已归食，焉用资吾徒。

平时贵与贱，此分难可踰。家食亦无肉，客食亦无鱼。

而况骨肉美，离散诚何辜。彼俗虽不聋，我乃吹齐竽。

堂堂顾君业，贡之宜天衢。入山岂不邃，一檄乃可呼。

顾君发清兴，谓我聊嬉娱。嬉娱固当尔，使我生悲吁。

文章代所重，天下倾三吴。乡邦一千载，卓学承苏湖。

与子十年力，众芳差不芜。巾车岁来往，数见犹为疏。

诚恐数君子，自此分襟裾。岂曰不能待，学亦犹蒲卢。

移此问当路，乃觉非所须。城西旧馆舍，草木华村墟。

昔弃今颇念，有志为腐儒。万钱鬻句读，何必非壮夫。

告君别后意，口渴心肠枯。前后七百言，送君无所馀。

作者简介：范当世（1854～1905)）字无错，号肯堂，因排行居一，号伯子。原名铸，字铜士。江苏通州（今南通市）人。清末文学家、诗文名家、桐城派后期作家，也是南通市近代教育的主要倡导者和奠基人之一。光绪时入李鸿章幕府，常相与谈论政事，自负甚高，而终身坎坷。诗多沉郁苍凉之作，著有《范伯子诗文集》。2008年4月16日，“南通范氏诗文世家陈列馆”开馆。